แก้ไขล่าสุด 16/06/2566

**คู่มือสำหรับประชาชน : การจัดตั้งเขตปลอดอากร ขั้นตอนการขออนุญาตจัดตั้งเขตปลอดอากร**

**หน่วยงานที่ให้บริการ :** กองสิทธิประโยชน์ทางภาษีอากรกรมศุลกากร กระทรวงการคลัง

**หลักเกณฑ์ วิธีการ เงื่อนไข (ถ้ามี) ในการยื่นคำขอ และในการพิจารณาอนุญาต**

ผู้ใดประสงค์จะขออนุญาตจัดตั้งเขตปลอดอากร ให้ยื่นคำขอต่ออธิบดีกรมศุลกากรตามแบบแนบท้ายประกาศกรมศุลกากร ที่ 22/2565 พร้อมด้วยเอกสารและหลักฐาน

**คุณสมบัติและลักษณะต้องห้ามของผู้ยื่นคำขอรับใบอนุญาตจัดตั้งเขตปลอดอากร**

 ผู้ยื่นคำขอรับใบอนุญาตจัดตั้งเขตปลอดอากร ต้องมีคุณสมบัติและไม่มีลักษณะต้องห้าม ดังต่อไปนี้

 1. คุณสมบัติ

1.1 เป็นรัฐวิสาหกิจที่มีกฎหมายจัดตั้ง บริษัทจำกัด หรือบริษัทมหาชนจำกัด กรณีบริษัทจำกัด ต้องมีทุนจดทะเบียนที่ชำระแล้วเป็นเงินไม่ต่ำกว่าหกสิบล้านบาท เว้นแต่เป็นผู้ขอจัดตั้งเขตปลอดอากรในพื้นที่เขตพัฒนาเศรษฐกิจพิเศษ หรือพื้นที่โครงการเมืองต้นแบบ สามเหลี่ยมมั่นคง มั่งคั่ง ยั่งยืน ต้องมีทุนจดทะเบียน
ที่ชำระแล้วเป็นเงินไม่ต่ำกว่าสิบล้านบาท

1.2 มีกรรมสิทธิ์หรือสิทธิครอบครอง หรือมีสิทธิบริหารจัดการในที่ดินหรือพื้นที่ที่ขอจัดตั้งเขตปลอดอากร หรือมีหลักฐานแสดงการจะได้มาซึ่งกรรมสิทธิ์หรือสิทธิครอบครองในที่ดินหรือพื้นที่ หรือกรณีที่ดินที่ขอจัดตั้ง
มีการจดทะเบียนจำนอง ต้องให้ผู้รับจำนองยินยอมให้ดำเนินการจัดตั้งเป็นเขตปลอดอากรได้

1.3 เป็นกิจการที่มีฐานะการเงินที่มั่นคง โดยพิจารณาจากงบการเงินที่ผู้สอบบัญชีรับอนุญาตรับรอง ซึ่งต้องไม่มีผลการดำเนินงานขาดทุนสะสมเกินกว่าร้อยละห้าสิบของทุนจดทะเบียนที่ชำระแล้ว สำหรับนิติบุคคลที่จดทะเบียนใหม่และยังไม่มีงบการเงินที่ผู้สอบบัญชีรับอนุญาตรับรอง ให้เสนอรายงานการศึกษาความเป็นไปได้ของโครงการประกอบการพิจารณาแทน ทั้งนี้ รูปแบบและสาระสำคัญของรายงานการศึกษาความเป็นไปได้ของโครงการให้เป็นไปตามแบบแนบท้ายประกาศกรมศุลกากร ที่ 110/2561

 2. ลักษณะต้องห้าม

2.1 เป็นผู้อยู่ในระหว่างถูกสั่งพักใช้ใบอนุญาต

2.2 เคยถูกเพิกถอนใบอนุญาต เว้นแต่ถูกเพิกถอนใบอนุญาตมาแล้วก่อนวันยื่นคำขออนุญาตเกินสามปี

**หลักเกณฑ์ และเงื่อนไขการขอรับใบอนุญาตจัดตั้งเขตปลอดอากร**

1. การขอจัดตั้งเขตปลอดอากรให้ดำเนินการได้เพื่อประกอบกิจการ ดังต่อไปนี้

1.1 การประกอบอุตสาหกรรม

1.2 การประกอบพาณิชยกรรม

1.3 เขตปลอดอากร ณ สนามบินระหว่างประเทศ ท่าเรือรับอนุญาต หรือพื้นที่อื่นที่อธิบดีเห็นชอบ

1.4 กิจการประเภทปิโตรเลียมหรือปิโตรเคมีที่เป็นของเหลว

1.5 กิจการอื่นที่อธิบดีพิจารณาเห็นว่าเป็นประโยชน์ต่อการเศรษฐกิจของประเทศ

การขอจัดตั้งเขตปลอดอากร อาจขอจัดตั้งเพื่อดำเนินกิจการอย่างใดอย่างหนึ่งหรือหลายอย่างในเขตพื้นที่เดียวกันก็ได้

2. การขอจัดตั้งเขตปลอดอากรเพื่อการประกอบอุตสาหกรรม ต้องมีสถานที่ที่มีขนาดและพื้นที่เหมาะสมกับประเภทกิจการ และเป็นพื้นที่ที่สามารถประกอบอุตสาหกรรมได้ตามกฎหมาย หรือได้รับอนุญาตจากหน่วยงานที่เกี่ยวข้อง

3. การขอจัดตั้งเขตปลอดอากรเพื่อการประกอบพาณิชยกรรม ต้องเป็นไปตามเงื่อนไข ดังต่อไปนี้

3.1 ไม่เป็นการจัดตั้งเพื่อประโยชน์ของผู้ได้รับใบอนุญาตประกอบกิจการในเขตปลอดอากรรายใดรายหนึ่งเท่านั้น

3.2 ให้บริการในรูปแบบสาธารณะ

3.3 มีพื้นที่ตามข้อหนึ่งข้อใด ดังต่อไปนี้

3.3.1 มีพื้นที่ทั้งหมดรวมกันไม่น้อยกว่า 10,000 ตารางเมตร และตั้งอยู่ในรัศมีไม่เกินสิบห้ากิโลเมตรจากบริเวณสนามบินระหว่างประเทศ ท่าเรือ จุดผ่านแดนถาวร เขตพัฒนาเศรษฐกิจพิเศษ เขตพัฒนาพิเศษภาคตะวันออก เขตส่งเสริมเศรษฐกิจพิเศษ

กรณีมีพื้นที่น้อยกว่า 10,000 ตารางเมตร และตั้งอยู่ในเขตพัฒนาพิเศษภาคตะวันออก อธิบดีมีอำนาจผ่อนผันตามเหตุผลและความจำเป็น แล้วแต่กรณี

3.3.2 มีพื้นที่ทั้งหมดรวมกันไม่น้อยกว่า 40,000 ตารางเมตร และตั้งอยู่ในรัศมีไม่เกินสามสิบห้ากิโลเมตรจากบริเวณสนามบินระหว่างประเทศ ท่าเรือ จุดผ่านแดนถาวร เขตพัฒนาเศรษฐกิจพิเศษ เขตพัฒนาพิเศษภาคตะวันออก เขตส่งเสริมเศรษฐกิจพิเศษ

3.3.3 มีพื้นที่ทั้งหมดรวมกันไม่น้อยกว่า 80,000 ตารางเมตร และตั้งอยู่ในรัศมีไม่เกินห้าสิบกิโลเมตรจากบริเวณสนามบินระหว่างประเทศ ท่าเรือ จุดผ่านแดนถาวร เขตพัฒนาเศรษฐกิจพิเศษ เขตพัฒนาพิเศษภาคตะวันออก เขตส่งเสริมเศรษฐกิจพิเศษ

พื้นที่ตามข้อ (3.3.1) - (3.3.3) มิให้นับรวมพื้นที่ซึ่งไม่เกี่ยวข้องกับการจัดเก็บสินค้า เช่น ที่จอดรถ อาคารสำนักงานผู้ประกอบการ บ่อบำบัดน้ำเสีย สถานีตรวจสอบ (Checking Post) ลิฟต์ บันไดเลื่อน แต่ให้รวมถึงอาคารสำนักงานศุลกากร

3.4 มีลักษณะเป็นศูนย์กระจายสินค้าระหว่างประเทศ หรือเขตอุตสาหกรรมโลจิสติกส์

3.5 กิจการที่ขอจัดตั้งต้องเป็นกิจการที่เกี่ยวข้องกับ การนำของเข้า การส่งของออก กิจการที่เกี่ยวเนื่องกับการประกอบอุตสาหกรรม กิจการที่เกี่ยวกับการเพิ่มมูลค่าสินค้า หรือกิจการอื่นอันเป็นประโยชน์ต่อเศรษฐกิจของประเทศ ได้แก่

- การค้า การบริการ หรือการขนส่งระหว่างประเทศ

- การกระจายสินค้า คลังสินค้า การซื้อมาและขายไป

- การบรรจุ การแบ่งบรรจุ การบรรจุใหม่ ในเชิงพาณิชยกรรม

- การปิดฉลากหรือเครื่องหมายอื่นใด การปิดฉลากใหม่

- การแสดงสินค้าหรือนิทรรศการ การประชุมระหว่างประเทศ

- การซ่อมแซม และงานด้านวิศวกรรม ในเชิงพาณิชยกรรม

- การตรวจสอบ วิเคราะห์ และรับรองคุณภาพของผลิตภัณฑ์อุตสาหกรรมหรือผลผลิตทางเกษตรกรรม

- การประกอบกิจการในลักษณะของโรงพักสินค้านอกเขตทำเนียบท่าเรือสำหรับการขนส่งต่อเนื่องหลายรูปแบบและ/หรือการขนส่งด้วยระบบตู้คอนเทนเนอร์บรรจุสินค้าของผู้นำของเข้าหรือผู้ส่งของออกมากกว่าหนึ่งราย

4. การขอจัดตั้งเขตปลอดอากร ณ สนามบินระหว่างประเทศ หรือท่าเรือรับอนุญาต ต้องเป็นไปตามเงื่อนไข ดังต่อไปนี้

4.1 เป็นกิจการที่เกี่ยวข้องกับการนำของเข้า การส่งของออก การถ่ายลำ การผ่านแดน การเปลี่ยนแปลงรูปแบบของการขนส่ง การเก็บรักษาสินค้า หรือกิจการที่เกี่ยวกับการเพิ่มมูลค่าสินค้า ได้แก่

- กิจการโรงพักสินค้า ณ ท่าหรือที่ที่นำของเข้าหรือส่งของออก

- การค้า การบริการ หรือการขนส่งระหว่างประเทศ

- การแบ่งแยกกอง การจัดประเภท การคัดเลือก

- การบรรจุ การแบ่งบรรจุ การบรรจุใหม่

- การปิดฉลากหรือเครื่องหมายอื่นใด การปิดฉลากใหม่

- การผสม/ประกอบ (Combined cargo or Consolidated cargo)

- การซ่อมหรือสร้างอากาศยานหรือเรือ ชิ้นส่วน อุปกรณ์ เครื่องใช้ของอากาศยานหรือเรือ รวมทั้งภาชนะที่ใช้ในการขนส่ง

- การเก็บของใช้สิ้นเปลืองในเรือหรืออากาศยานที่เดินทางไปต่างประเทศ รวมทั้งน้ำมันเชื้อเพลิงน้ำมันหล่อลื่น หรือพลังงานอย่างอื่น

4.2 มีพื้นที่โรงพักสินค้าหรือที่มั่นคง สำหรับตรวจและเก็บ หรือตรวจปล่อยของนำเข้า หรือของส่งออกที่ยังมิได้เสียอากร

ในกรณีมีความจำเป็นเพื่อส่งเสริมและสนับสนุนการพัฒนาเศรษฐกิจของประเทศ ให้อธิบดีผ่อนผันหลักเกณฑ์และเงื่อนไขของผู้ขอรับอนุญาตในข้อ 3 และข้อ 4 ได้

5. การขอจัดตั้งเขตปลอดอากรเพื่อประกอบกิจการประเภทปิโตรเลียมหรือปิโตรเคมีที่เป็นของเหลว ต้องมีลักษณะบริการสาธารณะหรือสามารถให้บริการสาธารณะได้ โดยรับเก็บปิโตรเลียมหรือปิโตรเคมีที่เป็นของเหลว หรือผสมผลิตภัณฑ์จากปิโตรเลียมหรือปิโตรเคมีที่เป็นของเหลว หรือผสมผลิตภัณฑ์จากปิโตรเลียมหรือปิโตรเคมี ที่เป็นของเหลวกับวัสดุอื่น หรือดำเนินการอื่นใด โดยถังสำหรับเก็บปิโตรเลียมหรือปิโตรเคมีที่เป็นของเหลวต้องมีปริมาตรความจุรวมกันไม่น้อยกว่าหนึ่งแสนลูกบาศก์เมตรหรือหนึ่งร้อยล้านลิตร

ให้ถือว่าท่อ ทาง หรือที่ ซึ่งใช้สำหรับเก็บรักษา ขนย้าย หรือขนส่ง เป็นส่วนหนึ่งของเขตปลอดอากรด้วย

6. การขอจัดตั้งเขตปลอดอากรเพื่อประกอบกิจการอื่นที่เป็นประโยชน์แก่การเศรษฐกิจของประเทศ ต้องมีสถานที่ที่ตั้งอยู่ในบริเวณที่อธิบดีเห็นว่าเหมาะสมและสามารถควบคุมการใช้สิทธิประโยชน์ทางภาษีอากรได้ และต้องได้รับอนุญาตเป็นหนังสือจากหน่วยงานซึ่งมีอำนาจพิจารณาอนุญาตตามกฎหมายที่เกี่ยวข้องตามวัตถุประสงค์ในการจัดตั้งเขตปลอดอากร เช่น ศูนย์ซ่อมหรือสร้างอากาศยานหรือเรือ ครัวการบิน โรงผลิตกระแสไฟฟ้า อุตสาหกรรมผลิตพลังงานทดแทนหรือพลังงานแสงอาทิตย์ อุตสาหกรรมผลิตไบโอดีเซลที่ได้รับความเห็นชอบจากกระทรวงพลังงาน อุตสาหกรรมวิจัยและพัฒนาผลิตภัณฑ์ หรือนวัตกรรมต้นแบบ อุตสาหกรรมเครื่องมือแพทย์และอุปกรณ์ทางการแพทย์ เป็นต้น

**วิธีการยื่นคำขอรับใบอนุญาตจัดตั้งเขตปลอดอากร**

1. ผู้ใดประสงค์จะขออนุญาตจัดตั้งเขตปลอดอากร ให้ยื่นคำขอต่ออธิบดีตามแบบแนบท้ายประกาศกรมศุลกากร ที่ 22/2565 พร้อมด้วยเอกสารและหลักฐาน ณ กองสิทธิประโยชน์ทางภาษีอากร กรมศุลกากร

การยื่นคำขอในพื้นที่เขตพัฒนาเศรษฐกิจพิเศษหรือพื้นที่โครงการเมืองต้นแบบ สามเหลี่ยมมั่นคง มั่งคั่ง ยั่งยืน อาจยื่นคำขอรับใบอนุญาต ณ ด่านศุลกากร หรือสำนักงานศุลกากรที่กำกับดูแลพื้นที่ก็ได้

2. ผู้ประสงค์จะขออนุญาต ให้ยื่นคำขอ พร้อมด้วยยื่น/แสดงเอกสารและหลักฐาน ดังต่อไปนี้

2.1 รายละเอียดโครงการจัดตั้งเขตปลอดอากร อย่างละ 2 ชุด

2.1.1 โครงการและวัตถุประสงค์ ประเภท หรือกลุ่มอุตสาหกรรม หรือกลุ่มกิจการเป้าหมายที่จะเข้ามาดำเนินการในเขตปลอดอากร

2.1.2 แผนงานปรับปรุงที่ดินหรือพื้นที่เพื่อใช้เป็นเขตปลอดอากร การจัดให้มีระบบสาธารณูปโภคและสิ่งอำนวยความสะดวก แผนผังการใช้ประโยชน์ในที่ดินหรือพื้นที่ แผนการบริหารจัดการเขตปลอดอากร ระยะเวลาที่ใช้ดำเนินการจัดสร้างสิ่งปลูกสร้างสาธารณูปโภคและสิ่งอำนวยความสะดวกอื่น ๆ และกำหนดระยะเวลาการพัฒนาโครงการตั้งแต่เริ่มต้นจนแล้วเสร็จ

2.1.3 แผนการเงิน แหล่งเงินทุนและขนาดของการลงทุน

2.1.4 แผนการขาย ให้เช่า ให้เช่าซื้อ หรือการใช้สิทธิครอบครองอสังหาริมทรัพย์หรือสังหาริมทรัพย์ เพื่อใช้สิทธิประโยชน์ทางภาษีอากร

2.1.5 แผนการดูแลรักษาสาธารณูปโภคและบริการสาธารณะหรือข้อเสนอเกี่ยวกับการจัดตั้งกองทุนเพื่อบำรุงรักษา ซ่อมแซม และเสริมสร้างระบบสาธารณูปโภคและสิ่งอำนวยความสะดวก

2.1.6 โครงการที่จะขยายได้ในอนาคต (ถ้ามี)

2.1.7 อื่น ๆ เช่น ผลที่จะเกิดจากการดำเนินการที่เป็นประโยชน์แก่การเศรษฐกิจของประเทศ มาตรการป้องกันความปลอดภัยในชีวิตและทรัพย์สิน รายงานการวิเคราะห์ผลกระทบต่อสิ่งแวดล้อมของโครงการที่ได้รับความเห็นชอบแล้ว (ถ้ามี) และมาตรการกำจัดมลภาวะและรักษาสิ่งแวดล้อม เป็นต้น

2.2 เอกสารประกอบการพิจารณา อย่างละ 2 ชุด เว้นแต่ รายการที่ 2.2.5 จำนวน 3 ชุด

2.2.1 แสดงและรับรองหนังสือรับรองการจดทะเบียนนิติบุคคล และบัญชีรายชื่อผู้ถือหุ้น (แบบ บอจ. 5) ออกไม่เกิน 6 เดือน ก่อนวันที่ยื่นคำขอ

2.2.2 แสดงและรับรองบัตรประชาชน หรือหนังสือเดินทางของกรรมการนิติบุคคลผู้มีอำนาจลงนาม

2.2.3 งบการเงินที่ผู้สอบบัญชีรับอนุญาตรับรอง หรือกรณีนิติบุคคลที่จดทะเบียนใหม่และยังไม่มีงบการเงินที่ผู้สอบบัญชีรับอนุญาตรับรอง ต้องเสนอรายงานการศึกษาความเป็นไปได้ของโครงการตามแบบแนบท้ายประกาศกรมศุลกากร ที่ 110/2561

2.2.4 เอกสารแสดงกรรมสิทธิ์หรือสิทธิครอบครอง หรือสิทธิบริหารจัดการในที่ดินหรือพื้นที่ที่ขอจัดตั้งเขตปลอดอากร หรือหลักฐานแสดงการจะได้มาซึ่งกรรมสิทธิ์หรือสิทธิครอบครองในที่ดินหรือพื้นที่ หรือกรณีที่ดินที่ขอจัดตั้งมีการจดทะเบียนจำนองต้องให้ผู้รับจำนองยินยอมให้ดำเนินการจัดตั้งเป็นเขตปลอดอากรได้

2.2.5 แบบแปลนแผนผังของสถานที่ที่ขอจัดตั้งและสิ่งปลูกสร้าง ขนาดไม่ต่ำกว่า 40 x 60 ซ.ม.

2.2.6 หนังสือรับรองการก่อสร้าง และการจัดหาเครื่องมือ เครื่องใช้ อุปกรณ์สำนักงาน สิ่งอำนวยความสะดวกและสาธารณูปโภคที่จำเป็น เพื่อให้เป็นไปตามหลักเกณฑ์และเงื่อนไข รวมทั้งกำหนดขั้นตอนและระยะเวลาในการดำเนินโครงการตั้งแต่เริ่มต้นจนพร้อมที่จะเปิดดำเนินการ

2.2.7 หนังสือให้ความยินยอมในการเปิดเผยข้อมูลเครดิตและข้อมูลส่วนบุคคล ตามแบบแนบท้ายประกาศกรมศุลกากร ที่ 110/2561

2.2.8 หนังสืออนุญาตตามกฎหมายอื่นที่เกี่ยวข้อง

2.2.9 กรณีที่ผู้ขอรับใบอนุญาตจัดตั้งเขตปลอดอากร เพื่อประกอบการอุตสาหกรรม ให้ยื่นหนังสืออนุญาตหรือหนังสือรับรอง จากหน่วยงานที่เกี่ยวข้อง

2.2.10 กรณีผู้ขอรับใบอนุญาตจัดตั้งเขตปลอดอากรประเภทปิโตรเลียมหรือปิโตรเคมีที่เป็นของเหลว (ขปต.) ให้ยื่นเอกสารเพิ่มเติม ดังนี้

(1) ใบอนุญาตใช้สถานที่เก็บรักษาน้ำมันเชื้อเพลิง ตามมาตรา 21 แห่งพระราชบัญญัติควบคุมน้ำมันเชื้อเพลิง พ.ศ. 2542 หรือใบอนุญาตอื่นตามกฎหมายดังกล่าว

(2) ใบรับรองการตรวจและรับรองปริมาตรความจุประจำถังและท่อทางจ่ายของกรมศุลกากรหรือกรมสรรพสามิตหรือหน่วยงานเอกชนที่กรมศุลกากรรับรอง

2.2.11 กรณีผู้ขอรับใบอนุญาตจัดตั้งเขตปลอดอากรประเภทปิโตรเลียมหรือปิโตรเคมีที่เป็นของเหลว (ขปต.) ที่มีทำเนียบท่าเรือ ต้องมีเอกสารหลักฐานและปฏิบัติตามหลักเกณฑ์การจัดตั้งทำเนียบท่าเรือ และให้ยื่นเอกสารเพิ่มเติม ดังนี้

(1) หนังสืออนุญาตหรือใบอนุญาตของสำนักส่งเสริมการขนส่งทางน้ำและพาณิชย์นาวี กระทรวงคมนาคม ให้เป็นผู้จัดตั้งทำเนียบท่าเรือสาธารณะ ตามมาตรา 38 และมาตรา 46 ทวิ แห่งพระราชบัญญัติการเดินเรือในน่านน้ำไทย พ.ศ. 2456 แก้ไขเพิ่มเติมโดยพระราชบัญญัติการเดินเรือในน่านน้ำไทย (ฉบับที่ 9) พ.ศ. 2543

(2) หนังสือหรือใบอนุญาตให้ประกอบกิจการท่าเรือเดินทะเล จากสำนักส่งเสริมการขนส่งทางน้ำและพาณิชย์นาวี กระทรวงคมนาคม ตามมาตรา 25 แห่งพระราชบัญญัติส่งเสริมการพาณิชย์นาวี พ.ศ. 2521

(3) เอกสารหลักฐานอื่นที่เกี่ยวข้อง (ถ้ามี)

กรณีผู้ยื่นคำขอรับใบอนุญาตจัดตั้งเขตปลอดอากร ไม่ได้ยื่นเอกสารที่ส่วนราชการออกให้ พนักงานศุลกากรจะดำเนินการตรวจสอบเอกสารหลักฐานที่หน่วยงานราชการออกให้ เพื่อประกอบการพิจารณา

**วิธีการการอนุญาตจัดตั้งเขตปลอดอากร**

1. เมื่อพนักงานศุลกากรได้รับคำขอแล้ว จะตรวจสอบความถูกต้องและครบถ้วนของคำขอ เอกสารและหลักฐาน ว่ามีความถูกต้องครบถ้วนแล้วหรือไม่

ในกรณีที่พนักงานศุลกากรตรวจสอบแล้วเห็นว่ารายละเอียดในคำขอ เอกสารหรือหลักฐานไม่ถูกต้องหรือไม่ครบถ้วน ให้พนักงานศุลกากรแจ้งเป็นหนังสือให้ผู้ยื่นคำขอแก้ไขเพิ่มเติมคำขอ จัดส่งเอกสารหรือหลักฐานให้ถูกต้องและครบถ้วน ภายในระยะเวลาสามสิบวันนับแต่วันที่ได้รับแจ้ง

ในกรณีที่ผู้ยื่นคำขอไม่แก้ไขเพิ่มเติมคำขอ หรือไม่จัดส่งเอกสารหรือหลักฐานให้ถูกต้องและครบถ้วนภายในกำหนดเวลาสามสิบวัน จะถือว่าผู้ยื่นคำขอละทิ้งคำขอ และจะจำหน่ายเรื่องออกจากสารบบ และพนักงานศุลกากรจะแจ้งเป็นหนังสือให้ผู้ยื่นคำขอทราบ

ในกรณีที่พนักงานศุลกากรตรวจสอบแล้วเห็นว่า รายละเอียดในคำขอ เอกสารและหลักฐานถูกต้องและครบถ้วน จะรับคำขอไว้พิจารณาต่อไป

2. เมื่อพนักงานศุลกากรรับคำขอไว้พิจารณาแล้ว จะตรวจสอบคุณสมบัติและลักษณะต้องห้ามของผู้ยื่นคำขอ และความเหมาะสมของพื้นที่ที่จะจัดตั้งเขตปลอดอากร โดยนัดหมายผู้ยื่นคำขอไปตรวจสอบสถานที่ที่ขอจัดตั้งโดยเร็ว

เมื่อพนักงานศุลกากรตรวจสอบแล้วเห็นว่าถูกต้องและครบถ้วนตามหลักเกณฑ์และเงื่อนไขที่กำหนด จะเสนอความเห็นพร้อมคำขอ เอกสารหรือหลักฐานที่เกี่ยวข้องต่ออธิบดีเพื่อพิจารณา ภายในสามสิบวันทำการนับแต่วันที่ได้รับคำขอ

3. อธิบดีพิจารณาคำขอใบอนุญาตแล้วเสร็จภายในสิบห้าวันทำการนับแต่วันที่ได้รับความเห็น พร้อมคำขอ เอกสารหรือหลักฐานที่เกี่ยวข้องของพนักงานศุลกากร

ในกรณีที่อธิบดีมีคำสั่งอนุญาต จะได้แจ้งคำสั่งดังกล่าวเป็นหนังสือให้ผู้ยื่นคำขอทราบ และให้ผู้ยื่นคำขอมาจัดทำสัญญาประกันและทัณฑ์บนตามข้อ 4 ต่อไป

ในกรณีที่อธิบดีมีคำสั่งไม่อนุญาต จะแจ้งคำสั่งดังกล่าวเป็นหนังสือให้ผู้ยื่นคำขอทราบ ทั้งนี้ จะระบุเหตุผลของการไม่อนุญาต รวมทั้งแจ้งสิทธิอุทธรณ์ การยื่นคำอุทธรณ์ และระยะเวลาสำหรับการอุทธรณ์ ให้ผู้ยื่นคำขอทราบด้วย

4. เมื่อผู้ยื่นคำขอได้รับหนังสือแจ้งคำสั่งอนุญาตแล้ว ต้องมาจัดทำสัญญาประกันและทัณฑ์บนตามแบบแนบท้ายประกาศกรมศุลกากร ที่ 22/2565 เพื่อประกันความเสียหายที่อาจเกิดขึ้น พร้อมทั้งชำระค่าธรรมเนียมใบอนุญาต และค่าธรรมเนียมรายปี รวมทั้งวางหนังสือค้ำประกันของธนาคารซึ่งมีวงเงินห้าล้านบาท เว้นแต่การจัดตั้งเขตปลอดอากรในพื้นที่ที่ตั้งอยู่ในเขตพัฒนาเศรษฐกิจพิเศษ และพื้นที่โครงการเมืองต้นแบบสามเหลี่ยมมั่นคง มั่งคั่ง ยั่งยืน ผู้ยื่นคำขอต้องวางหนังสือค้ำประกันของธนาคารซึ่งมีวงเงินสองล้านบาท ภายในสามสิบวันนับแต่วันที่ได้รับหนังสือแจ้ง

กรณีผู้ยื่นคำขอไม่ดำเนินการหรือดำเนินการไม่ครบถ้วนตามที่กำหนด ให้ถือว่าผู้ขอรับใบอนุญาตไม่ประสงค์ขอรับใบอนุญาต และให้จำหน่ายเรื่องออกจากสารบบ

5. เมื่อผู้ยื่นคำขอได้ดำเนินการตามข้อ 4 แล้ว อธิบดีจะลงนามารับสัญญาประกันและทัณฑ์บน และออกใบอนุญาตภายในสิบห้าวันทำการนับแต่วันที่ผู้ยื่นคำขอได้ดำเนินการตามข้อ 4 แล้วเสร็จ

**หลักเกณฑ์และเงื่อนไขการขอเปิดดำเนินการเขตปลอดอากร**

ก่อนขอเปิดดำเนินการเขตปลอดอากร ผู้ได้รับใบอนุญาตจะต้องจัดให้มีระบบสาธารณูปโภค สิ่งอำนวยความสะดวก อาคาร สถานที่ อุปกรณ์ ระบบคอมพิวเตอร์ ระบบควบคุมความปลอดภัย และระบบต่าง ๆ ที่จำเป็น ตามความเหมาะสมกับลักษณะและขนาดของกิจการแต่ละประเภทบนพื้นฐานทั่วไป ดังต่อไปนี้

1. ระบบสาธารณูปโภค ระบบควบคุมความปลอดภัย

1.1 ระบบถนนภายในและถนนเชื่อมต่อกับถนนหรือทางสาธารณะภายนอกเขตปลอดอากร

1.2 ระบบระบายน้ำฝนหรือระบบป้องกันน้ำท่วม

1.3 ระบบประปา

1.4 ระบบบำบัดน้ำเสียและระบบควบคุมและกำจัดมลพิษ

1.5 ระบบสื่อสารโทรคมนาคม

1.6 ระบบไฟฟ้า

1.7 ระบบดับเพลิงและระบบป้องกันอุบัติภัย

1.8 ระบบกำจัดกากอุตสาหกรรม มูลฝอย และสิ่งปฏิกูล

1.9 ระบบติดตามตรวจสอบมลพิษและคุณภาพสิ่งแวดล้อม

1.10 ระบบรักษาความปลอดภัย

ทั้งนี้ กรมศุลกากรสามารถกำหนดให้มีมาตรฐานแตกต่างกันได้ โดยคำนึงถึงความจำเป็นในการบริหารจัดการ การป้องกันผลกระทบต่อประชาชนหรือสิ่งแวดล้อม ตามลักษณะของกลุ่มอุตสาหกรรมหรือกลุ่มกิจกรรมในเขตปลอดอากร และห้ามมิให้จัดที่อยู่อาศัยภายในเขตปลอดอากร

2. ผู้ได้รับใบอนุญาตต้องจัดให้มี สถานที่ อาคาร สิ่งก่อสร้าง เครื่องมือ เครื่องใช้อุปกรณ์สำนักงาน ดังนี้

2.1 ประตูเขตปลอดอากร สำหรับการนำเข้า-ออกสินค้า ความกว้างไม่น้อยกว่า 6 เมตร และมีรั้วรอบขอบชิดที่เหมาะสม มีความมั่นคงแข็งแรงฐานเป็นคอนกรีตเสริมเหล็กล้อมรอบเขตปลอดอากร เว้นแต่ โดยสภาพของกิจการไม่จำเป็นต้องมีรั้วหรือโดยสภาพแวดล้อมสามารถดำเนินการก่อสร้างสิ่งอื่นทดแทนได้

2.2 อาคารสำนักงานศุลกากรที่มีพื้นที่ไม่น้อยกว่า 40 ตารางเมตร ตั้งอยู่ในบริเวณที่เหมาะสมและใกล้เคียงกับสถานีตรวจสอบ (Checking Post) โดยมี

2.2.1 อุปกรณ์สำนักงาน รวมถึงอุปกรณ์เครื่องใช้สำนักงานที่จำเป็นและเพียงพอต่อการปฏิบัติงานของพนักงานศุลกากร

2.2.2 ระบบคอมพิวเตอร์ที่เชื่อมโยงกับระบบศุลกากรอิเล็กทรอนิกส์ (TCES)

2.2.3 ระบบควบคุมการรับมอบ-ส่งมอบ การขนย้าย การเก็บรักษา การควบคุมและตรวจปล่อยสินค้าที่ทันสมัย และสามารถตรวจสอบได้ เช่น ระบบรหัสแถบเส้น (Bar Code System) เครื่องชั่งน้ำหนักอิเล็กทรอนิกส์ เป็นต้น

2.2.4 ระบบโทรทัศน์วงจรปิด (CCTV) ที่สามารถบันทึกภาพเหตุการณ์ บุคคล หมายเลขทะเบียนยานพาหนะ หมายเลขตู้คอนเทนเนอร์ และหรือสิ่งของที่ผ่านเข้า-ออก และเปิดตรวจสอบข้อมูลภาพย้อนหลังได้ไม่น้อยกว่าหกสิบวัน

2.3 สถานที่ตรวจของเข้า-ออกอยู่ในบริเวณเดียวกันหรือบริเวณใกล้เคียงกับอาคารสำนักงานศุลกากร มีแสงสว่างและพื้นที่กว้างขวางเพียงพอกับการปฏิบัติงาน

2.4 สถานีตรวจสอบ (Checking Post) ตั้งอยู่ในบริเวณที่เหมาะสม มีบริเวณสถานที่จอดรถยนต์เพื่อตรวจยานพาหนะและสินค้าชั่วคราว

2.5 สถานที่อันควรและเหมาะสม สาหรับเป็นที่พักอาศัยของพนักงานศุลกากร

2.6 กรณีเขตปลอดอากรประเภทปิโตรเลียมหรือปิโตรเคมีที่เป็นของเหลว (ขปต.) ต้องจัดให้มีเครื่องมืออุปกรณ์ เพื่อแสดงและบันทึกข้อมูลการรับ-จ่าย และคงเหลือของปิโตรเลียมหรือปิโตรเคมีที่เป็นของเหลว ข้อมูลที่เกี่ยวกับเรือกำหนดเวลาเข้า-ออกของเรือจาก ขปต. รวมทั้งต้องติดตั้งเครื่องวัดระดับปริมาตรและอุณหภูมิอัตโนมัติประจำถังเก็บทุกถัง ทั้งนี้ สิ่งก่อสร้าง ถัง ท่อและอุปกรณ์หรือเครื่องมือต่าง ๆ สำหรับเก็บปิโตรเลียมหรือปิโตรเคมีที่เป็นของเหลวในเขตปลอดอากร จะต้องมีสภาพมั่นคงและแข็งแรง โดยถังสำหรับเก็บปิโตรเลียมหรือปิโตรเคมีที่เป็นของเหลวทุกใบ ต้องผ่านการรับรองและอนุญาตจากกรมธุรกิจพลังงานหรือหน่วยงานที่เกี่ยวข้อง มีท่อทางรับ-จ่ายที่สามารถควบคุมปริมาณปิโตรเลียมหรือปิโตรเคมีที่เป็นของเหลวในเขตปลอดอากรได้อย่างมีประสิทธิภาพและรัดกุม และต้องได้รับการตรวจสอบและรับรองปริมาตรความจุประจำถังจากกรมศุลกากรหรือกรมสรรพสามิตหรือหน่วยงานเอกชนที่กรมศุลกากรรับรองแล้ว เพื่อใช้เป็นเกณฑ์ในการคำนวณปริมาตร และน้ำหนักสำหรับของที่นำเข้าเก็บและส่งออกจากเขตปลอดอากร

2.7 กรณีเขตปลอดอากรเพื่อการประกอบพาณิชยกรรม ผู้ขอรับใบอนุญาตจัดตั้งเขตปลอดอากรหรือผู้ขอรับใบอนุญาตประกอบกิจการในเขตปลอดอากร ต้องจัดให้มีระบบการควบคุมสินค้าคงคลังและระบบควบคุมทางศุลกากร ดังนี้ (ตามประกาศกรมศุลกากรที่ 189/2564)

2.7.1 ระบบการควบคุมสินค้าคงคลัง

ต้องจัดให้มีระบบการควบคุมสินค้าคงคลังให้เป็นไปตามประกาศกรมศุลกากรว่าด้วยการกำหนดมาตรฐานขั้นต่ำของระบบงานด้านการควบคุมทางศุลกากร เพื่อรองรับการปฏิบัติพิธีการศุลกากรทางอิเล็กทรอนิกส์

2.7.2 ระบบควบคุมทางศุลกากร

(1) ระบบควบคุมทางศุลกากรสำหรับสินค้าประเภท รถยนต์ใหม่สำเร็จรูปตามประเภทพิกัดศุลกากร 8702 8703 และ 8704

(ก) ต้องจัดให้มีระบบโทรทัศน์วงจรปิด (CCTV) ให้เป็นไปตามประกาศกรมศุลกากรว่าด้วยมาตรฐานขั้นต่ำของระบบงานด้านการควบคุมทางศุลกากรเพื่อรองรับการปฏิบัติพิธีการศุลกากรทางอิเล็กทรอนิกส์

(ข) ต้องมีระบบการถ่ายภาพและจัดเก็บภาพรถยนต์ใหม่สำเร็จรูป ขณะผ่านประตูเข้า-ออก รวมถึงตำแหน่งที่จอดรถ โดยต้องถ่ายภาพตำแหน่งที่จอดรถอย่างน้อยทุก ๆ เจ็ดวัน

(ค) ต้องมีระบบตรวจจับสถานะตำแหน่งของรถยนต์ใหม่สำเร็จรูป และต้องสามารถจัดเก็บและเรียกดูข้อมูล ประวัติ สถานะ ตำแหน่งของรถยนต์นั่งสำเร็จรูปได้ตลอดเวลา (Real-time System)

(2) ระบบควบคุมทางศุลกากรสำหรับสินค้าประเภทสุรา ไวน์ บุหรี่ หรือของที่มีความเสี่ยงตามประกาศกำหนดประเภทหรือชนิดแห่งของที่จะนำเข้าไปในเขตปลอดอากร และการควบคุมของที่มีความเสี่ยง

(ก) ต้องจัดให้มีระบบโทรทัศน์วงจรปิด (CCTV) ให้เป็นไปตามประกาศกรมศุลกากรว่าด้วยมาตรฐานขั้นต่ำของระบบงานด้านการควบคุมทางศุลกากรเพื่อรองรับการปฏิบัติพิธีการศุลกากรทางอิเล็กทรอนิกส์

(ข) ต้องมีระบบการถ่ายภาพและจัดเก็บภาพสินค้า หรือรถบรรทุกสินค้า ขณะผ่านประตูเข้า-ออก รวมถึงตำแหน่งที่จัดเก็บสินค้า โดยต้องถ่ายภาพตำแหน่งที่จัดเก็บสินค้าอย่างน้อยทุก ๆ สิบสี่วัน

(ค) ต้องมีระบบตรวจจับสถานะตำแหน่งสินค้า และต้องสามารถจัดเก็บและเรียกดูข้อมูล ประวัติ สถานะ ตำแหน่งของสินค้า ได้ตลอดเวลา (Real-time System)

(ง) ต้องมีการควบคุมหีบห่อบรรจุสินค้าขณะนำเข้า-นำออก และภายในเขตปลอดอากร ดังนี้

(1) กรณีนำเข้าเป็นกล่องหรือหีบห่อต้องมีการปิดผนึกที่มิดชิด

(2) กรณีนำเข้าเป็นพาเลท (Pallet) หรือลักษณะที่ต้องมัดรวมสินค้านั้นไว้ด้วยกัน ต้องมีวัสดุห่อหุ้มที่โปร่งแสงสามารถมองเห็นจำนวนกล่องหรือหีบห่อได้ชัดเจน

(3) หีบห่อสินค้าตาม (1) และ (2) ต้องมีอุปกรณ์สายรัดนิรภัยที่ใช้เทคโนโลยีอาร์เอฟไอดี (RFID Technology) หรือเทคโนโลยีอื่นที่สามารถระบุตัวตนของอุปกรณ์เช่นว่านั้นได้รัดไว้อย่างแน่นหนาและสามารถตรวจสอบข้อมูล ติดตามสถานะของอุปกรณ์สายรัดนิรภัยได้

(4) หีบห่อสินค้าขณะเวลานำเข้า-นำออก รวมถึงการโอนย้ายสินค้าภายในเขตปลอดอากรต้องอยู่ในสภาพเดิมโดยไม่เปลี่ยนแปลง

(3) ระบบควบคุมทางศุลกากรสำหรับของทั่วไป

(ก) ต้องจัดให้มีระบบโทรทัศน์วงจรปิด (CCTV) ให้เป็นไปตามประกาศกรมศุลกากรว่าด้วยมาตรฐานขั้นต่ำของระบบงานด้านการควบคุมทางศุลกากรเพื่อรองรับการปฏิบัติพิธีการศุลกากรทางอิเล็กทรอนิกส์

(ข) ต้องมีระบบการถ่ายภาพและจัดเก็บภาพสินค้า หรือรถบรรทุกสินค้า ขณะผ่านประตูเข้า-ออก รวมถึงตำแหน่งที่จัดเก็บสินค้า โดยต้องถ่ายภาพตำแหน่งที่จัดเก็บสินค้าอย่างน้อยทุก ๆ สามสิบวัน

(ค) ต้องสามารถตรวจสอบข้อมูลการนำเข้า-นำออก และตำแหน่งที่จัดเก็บสินค้าได้

ทั้งนี้ ข้อมูลตามข้อ 2.7.2 ต้องเชื่อมโยงกับรายงานของระบบการควบคุมสินค้าคงคลังตามข้อ 2.7.1 ได้

3. ผู้ได้รับใบอนุญาตจัดตั้งเขตปลอดอากร ต้องมีป้ายชื่อสถานที่เขตปลอดอากร ทำด้วยวัสดุที่มั่นคง แข็งแรง และสามารถมองเห็นได้ชัดเจน ดังนี้

3.1 ป้ายชื่อเขตปลอดอากร “เขตปลอดอากร... ภายใต้การควบคุมตามกฎหมายศุลกากร” ขนาดตัวอักษรไม่ต่ำกว่า 12 นิ้ว ติดตั้งบริเวณด้านหน้าเขตปลอดอากร ให้บุคคลภายนอกสามารถมองเห็นได้ชัดเจน

3.2 ป้ายชื่ออาคารสำนักงานศุลกากร “สำนักงานศุลกากรประจำเขตปลอดอากร” ขนาดตัวอักษรไม่ต่ำกว่า 4 นิ้ว ติดตั้งไว้ด้านหน้าอาคาร

3.3 ป้ายชื่อสถานีตรวจสอบ “สถานีตรวจสอบ (Checking Post)” ขนาดตัวอักษรไม่ต่ำกว่า 3 นิ้ว ติดตั้งไว้ส่วนบนด้านหน้าของสถานีตรวจสอบ

4. เมื่อผู้ได้รับใบอนุญาตจัดตั้งเขตปลอดอากร ได้ดำเนินการตามหลักเกณฑ์ และเงื่อนไขของการขอเปิดดำเนินการเขตปลอดอากรและพร้อมที่จะเปิดดำเนินการแล้ว ให้มีหนังสือแจ้งพนักงานศุลกากร ณ กองสิทธิประโยชน์ทางภาษีอากร หรือสำนักงานศุลกากรที่ได้ยื่นคำขออนุญาต เพื่อนัดหมายพนักงานศุลกากรฝ่ายจัดตั้งเขตปลอดอากร พนักงานศุลกากรส่วนตรวจสอบเขตปลอดอากร กองสิทธิประโยชน์ทางภาษีอากร พนักงานศุลกากรศูนย์ประมวลข้อมูลการข่าวทางศุลกากร และพนักงานศุลกากรด่านศุลกากรหรือสำนักงานศุลกากรที่กำกับดูแลพื้นที่ ไปตรวจสอบความพร้อมของสถานที่ พร้อมทั้งยื่นแผนที่แสดงอาณาเขตที่ได้รับอนุญาตให้จัดตั้งเขตปลอดอากร ชนิดมาตราส่วน ๑ : ๕๐,๐๐๐ ขนาด A ๔ จำนวน ๒ แผ่น พร้อมทั้งภาพถ่ายสถานที่

5. เมื่อพนักงานศุลกากรได้ตรวจสอบความพร้อมของสถานที่ว่าเป็นไปตามหลักเกณฑ์และเงื่อนไขแล้ว จะเสนอความเห็นต่ออธิบดีเพื่อพิจารณา

กรณีที่อธิบดีเห็นว่าเปิดดำเนินการได้ จะมีหนังสือแจ้งเปิดดำเนินการเขตปลอดอากร พร้อมทั้งออกประกาศกรมศุลกากรซึ่งแนบแผนที่ตามมาตราส่วนที่กำหนด เพื่อทราบโดยทั่วกัน และคืนหนังสือค้ำประกันของธนาคารให้แก่ผู้ได้รับใบอนุญาต

6. กรณีผู้ได้รับใบอนุญาตไม่สามารถดำเนินการให้แล้วเสร็จและพร้อมที่จะเปิดดำเนินการภายในระยะเวลาสองปีนับแต่วันที่ออกใบอนุญาต ให้ถือว่าผู้ได้รับใบอนุญาตไม่ประสงค์ดำเนินการต่อไปและให้จำหน่ายเรื่องออกจากสารบบ

7. กรณีที่มีข้อเท็จจริงหรือเหตุผลอันสมควร อธิบดีอาจผ่อนผันหลักเกณฑ์และเงื่อนไขการขอเปิดดำเนินการเขตปลอดอากรในส่วนนี้ได้

**หมายเหตุ**

- ผู้ได้รับใบอนุญาตจัดตั้งเขตปลอดอากรเพื่อการประกอบพาณิชยกรรม ที่ได้ดำเนินการอยู่ในวันก่อนที่วันที่ประกาศกรมศุลกากร ที่ 22/2565 มีผลใช้บังคับ ต้องจัดให้มีระบบการควบคุมสินค้าคงคลัง และระบบควบคุมทางศุลกากร ก่อนวันที่ 1 ตุลาคม 2565

- แบบฟอร์มคำขออนุญาตจัดตั้งเขตปลอดอากร ตามแบบแนบท้ายประกาศกรมศุลกากร ที่ 22/2565 สามารถดาวน์โหลดได้จาก www.customs.go.th

**ช่องทางการให้บริการ**

|  |  |
| --- | --- |
| **สถานที่ให้บริการ**(หมายเหตุ: เฉพาะช่องทางติดต่อ)กองสิทธิประโยชน์ทางภาษีอากร : 82000000@customs.go.thสำนักงานศุลกากรภาคที่ 1 : 72000000@customs.go.thสำนักงานศุลกากรภาคที่ 2 : 73000000@customs.go.thสำนักงานศุลกากรภาคที่ 3 : 74000000@customs.go.thสำนักงานศุลกากรภาคที่ 4 : 75000000@customs.go.thสำนักงานศุลกากรภาคที่ 5 : 75160000@customs.go.th | ***ระยะเวลาเปิดให้บริการ*** *เปิดให้บริการตลอด* *24 ชั่วโมง* |
|

|  |
| --- |
| **สถานที่ให้บริการ** (หมายเหตุ: (เนื่องจากการพิจารณาคำขอใช้เวลา 2 ชม. เพื่อตรวจสอบความถูกต้องครบถ้วนของคำขอและเอกสารหลักฐาน)) กรมศุลกากร เลขที่ 1 ถนนสุนทรโกษา คลองเตย กรุงเทพฯ 10110/ติดต่อด้วยตนเอง ณ หน่วยงาน  |

 | ***ระยะเวลาเปิดให้บริการ*** *เปิดให้บริการวัน จันทร์ ถึง วันศุกร์* (*ยกเว้นวันหยุดที่ทางราชการกำหนด*) *ตั้งแต่เวลา* 08.30 – 14.30 *น.* (*มีพักเที่ยง*) |
| ***สถานที่ให้บริการ***(หมายเหตุ: (เนื่องจากการพิจารณาคำขอใช้เวลา 2 ชม. เพื่อตรวจสอบความถูกต้องครบถ้วนของคำขอและเอกสารหลักฐาน)) *กองสิทธิประโยชน์ทางภาษีอากร หรือด่านศุลกากรในพื้นที่เขตพัฒนาเศรษฐกิจพิเศษและพื้นที่โครงการเมืองต้นแบบ สามเหลี่ยมมั่นคง มั่งคั่ง ยั่งยืน/ติดต่อด้วยตนเอง ณ หน่วยงาน* | ***ระยะเวลาเปิดให้บริการ*** *เปิดให้บริการวัน จันทร์ ถึง วันศุกร์* (*ยกเว้นวันหยุดที่ทางราชการกำหนด*) *ตั้งแต่เวลา* 08.30 – 14.30 *น.* (*มีพักเที่ยง*) |

**ขั้นตอน ระยะเวลา และส่วนงานที่รับผิดชอบ**

**ระยะเวลาในการดำเนินการรวม :** 86 วันทำการ

| **ลำดับ** | **ขั้นตอน** | **ระยะเวลา** | **ส่วนที่รับผิดชอบ** |
| --- | --- | --- | --- |
| 1 |

|  |
| --- |
| **การตรวจสอบเอกสาร** ตรวจสอบรายละเอียดในคำขอฯ เอกสาร และหลักฐาน ว่ามีความถูกต้องครบถ้วนหรือไม่ (หมายเหตุ: -)  |

 | 2 ชั่วโมง | จุดรับคำขอของกรมศุลกากร |
| 2 | **การตรวจสอบเอกสาร**กรณีรายละเอียดในคำขอฯ เอกสารและหลักฐานไม่ถูกต้องหรือครบถ้วน จะแจ้งเป็นหนังสือให้ผู้ยื่นคำขอ แก้ไขเพิ่มเติมคำขอ จัดส่งเอกสารหรือหลักฐานให้ถูกต้องและครบถ้วนภายใน 30 วัน นับแต่วันที่ได้รับหนังสือแจ้ง(หมายเหตุ: (ในกรณีผู้ที่ยื่นคำขอไม่แก้ไขเพิ่มเติมคำขอ หรือไม่จัดส่งเอกสารหรือหลักฐานให้ถูกต้องและครบถ้วนภายใน 30 วัน นับแต่วันที่ได้รับแจ้ง ถือว่าผู้ยื่นคำขอละทิ้งคำขอ และจำหน่ายเรื่องออกจากสารบบ โดยแจ้งเป็นหนังสือให้ผู้ยื่นคำขอทราบ)) | 1 วัน | จุดรับคำขอของกรมศุลกากร |
| 3 | **การพิจารณา**

|  |
| --- |
| เมื่อรายละเอียดคำขอฯ เอกสารและหลักฐาน ถูกต้องและครบถ้วน พนักงานศุลกากรจะไปตรวจสอบสถานที่ขอจัดตั้งเขตปลอดอากรร่วมกับหน่วยงานศุลกากรที่กำกับดูแลพื้นที่ที่ขอจัดตั้ง และสรุปข้อเท็จจริงพร้อมความเห็นเสนออธิบดีเพื่อพิจารณา (หมายเหตุ: (30 วัน นับแต่วันที่ได้รับเอกสารถูกต้องครบถ้วน และตรวจสอบสถานที่จัดตั้งเขตปลอดอากรแล้ว))  |

 | 30 วัน | จุดรับคำขอของกรมศุลกากร |
| 4 | **การพิจารณา**อธิบดีพิจารณาอนุญาต/ไม่อนุญาต(หมายเหตุ: (15 วันทำการ นับแต่วันที่ได้รับความเห็นฯ)) | 15 วันทำการ | จุดรับคำขอของกรมศุลกากร |
| 5 | **การพิจารณา**

|  |
| --- |
| - กรณีที่อธิบดีมีคำสั่งอนุญาต พนักงานศุลกากรมีหนังสือแจ้งผลการอนุญาตให้ผู้ยื่นคำขอทราบ และให้มาจัดทำสัญญาประกันและทัณฑ์บน พร้อมทั้งชำระค่าธรรมเนียมรายปี และค่าธรรมเนียมใบอนุญาตจัดตั้งเขตปลอดอากร รวมทั้งวางหนังสือค้ำประกันของธนาคาร ภายใน 30 วันนับแต่วันที่ได้รับหนังสือแจ้ง - กรณีอธิบดีมีคำสั่งไม่อนุญาต ให้พนักงานศุลกากรมีหนังสือแจ้งให้ผู้ยื่นคำขอทราบ พร้อมด้วยเหตุผลและสิทธิอุทธรณ์ (หมายเหตุ: -)  |

 | 7 วัน | จุดรับคำขอของกรมศุลกากร |
| 6 | **การลงนาม**เมื่อผู้ยื่นคำขอ ได้ดำเนินการตามข้อ 5 แล้ว อธิบดี/ผู้ที่อธิบดีมอบหมาย ลงนามรับสัญญาประกันและทัณฑ์บน และออกใบอนุญาต(*หมายเหตุ: (หากผู้ยื่นคำขอไม่ดำเนินการหรือดำเนินการไม่ครบถ้วนตามที่กำหนดในข้อ 5 จะถือว่าผู้ยื่นคำขอไม่ประสงค์ขอรับใบอนุญาต และจะจำหน่ายเรื่องออกจากสารบบ))*  | 15 วันทำการ | จุดรับคำขอของกรมศุลกากร |
| 7 | -พนักงานศุลกากรจัดส่งใบอนุญาต และเอกสารที่เกี่ยวข้อง พร้อมแจ้งให้ดำเนินการเตรียมความพร้อมของสถานที่และระบบอิเล็กทรอนิกส์ให้เป็นไปตามหลักเกณฑ์และเงื่อนไข(หมายเหตุ: -) | 3 วัน | จุดรับคำขอของกรมศุลกากร |
| 8 | **การตรวจสอบเอกสาร**- เมื่อผู้ได้รับใบอนุญาตดำเนินการตามข้อ 7 แล้ว ให้ยื่นคำขอเปิดดำเนินการเขตปลอดอากร - พนักงานศุลกากรตรวจสอบรายละเอียดในคำขอ(หมายเหตุ: (กรณีผู้ได้รับใบอนุญาตไม่สามารถดำเนินการให้แล้วเสร็จและพร้อมที่จะเปิดดำเนินการภายในสองปี นับแต่วันที่ออกใบอนุญาตจัดตั้งเขตปลอดอากร ให้ถือว่าผู้ได้รับใบอนุญาตไม่ประสงค์ ดำเนินการต่อไปและจะจำหน่ายเรื่องออกจากสารบบ)) | 2 ชั่วโมง | จุดรับคำขอของกรมศุลกากร |
| 9 | **การพิจารณา**- เมื่อรายละเอียดในคำขอเปิดดำเนินการเขตปลอดอากรถูกต้องครบถ้วน พนักงานศุลกากรจะตรวจสอบความพร้อมของสถานที่ที่ขอจัดตั้งฯ ร่วมกับส่วนตรวจสอบเขตปลอดอากร (ศูนย์ประมวลข้อมูลการข่าวทางศุลกากร (กรณีเป็นเขตฯ พาณิชยกรรรม)) และหน่วยงานศุลกากรที่กำกับดูแลพื้นที่ที่ขอจัดตั้ง หากพบว่าเป็นไปตามหลักเกณฑ์และเงื่อนไขที่กำหนด พนักงานศุลกากรจะเสนอความเห็นต่ออธิบดีเพื่อพิจารณา - กรณีที่อธิบดีเห็นว่าเปิดดำเนินการได้จะมีหนังสือแจ้งเปิดดำเนินการเขตปลอดอากร พร้อมทั้งออกประกาศกรมศุลกากรให้ทราบโดยทั่วกัน(หมายเหตุ: -) | 15 วัน | จุดรับคำขอของกรมศุลกากร |

**รายการเอกสาร หลักฐานประกอบ**

| **ลำดับ** | **ชื่อเอกสาร จำนวน และรายละเอียดเพิ่มเติม (ถ้ามี)** | **หน่วยงานภาครัฐผู้ออกเอกสาร** |
| --- | --- | --- |
| 1 | หนังสือรับรองการจดทะเบียนนิติบุคคลฉบับจริง 1 ฉบับสำเนา 0 ฉบับหมายเหตุ (- ออกให้ไว้ไม่เกิน 6 เดือนนับแต่วันยื่นคำขอ - เจ้าพนักงานศุลกากรจะถ่ายสำเนาเอกสารจากฉบับจริง โดยผู้ยื่นคำขอต้องรับรองสำเนาโดยการเซ็นชื่อต่อหน้าเจ้าพนักงานศุลกากร พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล)) | กรมพัฒนาธุรกิจการค้า |
| 2 | บัตรประจำตัวประชาชนฉบับจริง 1 ฉบับสำเนา 0 ฉบับหมายเหตุ (- ยังไม่หมดอายุ - เจ้าพนักงานศุลกากรจะถ่ายสำเนาเอกสารจากเอกสารฉบับจริง โดยผู้ยื่นคำขอต้องรับรองสำเนาโดยการเซ็นชื่อต่อหน้าเจ้าพนักงานศุลกากรเท่านั้น) | กรมการปกครอง |
| 3 | หนังสือเดินทางฉบับจริง 1 ฉบับสำเนา 0 ฉบับหมายเหตุ (- ยังไม่หมดอายุ - กรณีเป็นบุคคลต่างด้าวให้ใช้หนังสือเดินทางพร้อมใบอนุญาตทำงานในประเทศไทยของกรรมการผู้มีอำนาจกระทำการแทนบริษัท - เจ้าพนักงานศุลกากรจะถ่ายสำเนาเอกสารจากเอกสารฉบับจริงโดยผู้ยื่นคำขอต้องรับรองสำเนา โดยการ เซ็นชื่อต่อหน้าเจ้าพนักงานศุลกากร เท่านั้น) | - |
| 4 | บัญชีรายชื่อผู้ถือหุ้น (แบบ บอจ. 5)ฉบับจริง 0 ฉบับสำเนา 2 ฉบับหมายเหตุ (-ออกให้ไว้ไม่เกิน 6 เดือนนับแต่วันยื่นคำขอ - ผู้ยื่นคำขอต้องรับรองสำเนา โดยการเซ็นชื่อ พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล)) | - |
| 5 | งบการเงินที่ผู้สอบบัญชีรับอนุญาตรับรอง ย้อนหลัง 3 ปีฉบับจริง 0 ฉบับสำเนา 2 ฉบับหมายเหตุ (- กรณีนิติบุคคลที่จดทะเบียนใหม่และยังไม่มีงบการเงินที่ผู้สอบบัญชีรับอนุญาตรับรองต้องเสนอรายงานการศึกษาความเป็นไปได้ของโครงการตามแบบแนบท้ายประกาศกรมศุลกากร ที่ 110/2561 - ผู้ยื่นคำขอต้องรับรองสำเนาโดยการเซ็นชื่อ พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล)) | - |
| 6 | สำเนาโฉนดที่ดินหรือสำเนาหนังสือสำคัญแสดงสิทธิในที่ดิน หรือหนังสืออนุญาตให้มีสิทธิในการบริหารจัดการในที่ดินหรือพื้นที่จัดตั้ง หรือหลักฐานแสดงการจะได้มากรรมสิทธิ์ในการบริหารจัดการในที่ดินหรือพื้นที่ขอจัดตั้ง หรือหลักฐานแสดงการจะได้มาซึ่งกรรมสิทธิ์หรือสิทธิครอบครองในที่ดิน (สัญญาจะซื้อจะขายที่ดิน) ที่เจ้าของที่ดินได้ยินยอมให้ดำเนินการจัดตั้งเขตปลอดอากรฉบับจริง 0 ฉบับสำเนา 2 ฉบับหมายเหตุ (- กรณีนำที่ดินไปจำนอง ให้แสดงหนังสือยินยอมจากผู้รับจำนองให้นำที่ดินดังกล่าวมาจัดตั้งเขตปลอดอากรได้ - กรณีหนังสือยินยอมลงนามโดยผู้รับมอบอำนาจตามกฎหมาย เตรียมสำเนาบัตรประจำตัวประชาชนของผู้มอบอำนาจ กรณีผู้รับมอบอำนาจที่ลงนามในหนังสือยินยอม พร้อมลงนามรับรองสำเนาบัตรประจำตัวประชาชนด้วย - กรณีที่ที่ดินจัดตั้งประกอบด้วยโฉนดหลายฉบับ ให้บริษัทแสดงแจกแจงรายละเอียดเป็นรูปภาพว่าพื้นที่จัดตั้งอยู่บนบริเวณใดบ้าง - ผู้ยื่นคำขอต้องรับรองสำเนา โดยการเซ็นชื่อ พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล)) | กรมที่ดิน |
| 7 | หนังสือมอบอำนาจ (กรณีมอบอำนาจ)ฉบับจริง 1 ฉบับสำเนา 0 ฉบับหมายเหตุ (ติดอากรแสตมป์ที่ถูกต้องตามกฎหมาย) | - |
| 8 | สำเนาบัตรประจำตัวประชาชนของผู้มอบอำนาจฉบับจริง 0 ฉบับสำเนา 1 ฉบับหมายเหตุ (ผู้มอบอำนาจลงนามรับรองสำเนาบัตรประจำตัวประชาชน) | - |
| 9 | เอกสารแสดงรายละเอียดโครงการจัดตั้งเขตปลอดอากรฉบับจริง 2 ชุดสำเนา 0 ชุดหมายเหตุ (ผู้ยื่นคำขอต้องลงนามรับรองในเอกสารฉบับจริง พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล)) | - |
| 10 | แบบแปลนแผนผังของสถานที่ที่ขอจัดตั้งและสิ่งปลูกสร้าง ขนาดไม่ต่ำกว่า 40 x 60 ซ.ม.ฉบับจริง 3 ชุดสำเนา 0 ชุดหมายเหตุ (ผู้ยื่นคำขอต้องลงนามรับรองในเอกสารฉบับจริง พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล)) | - |
| 11 | หนังสือรับรองการก่อสร้าง และการจัดหาเครื่องมือ เครื่องใช้ อุปกรณ์สำนักงาน สิ่งอำนวยความสะดวกและสาธารณูปโภคที่จำเป็น เพื่อให้เป็นไปตามหลักเกณฑ์และเงื่อนไข รวมทั้งกำหนดขั้นตอนและระยะเวลาในการดำเนินโครงการตั้งแต่เริ่มต้นจนพร้อมที่จะเปิดดำเนินการฉบับจริง 2 ชุดสำเนา 0 ชุดหมายเหตุ (ผู้ยื่นคำขอต้องลงนามรับรองในเอกสารฉบับจริง พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล)) | - |
| 12 | หนังสือให้ความยินยอมในการเปิดเผยข้อมูลเครดิตและข้อมูลส่วนบุคคลฉบับจริง 2 ชุดสำเนา 0 ชุดหมายเหตุ (ผู้ยื่นคำขอต้องลงนามรับรองในเอกสารฉบับจริง พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล)) | - |
| 13 | หนังสืออนุญาตตามกฎหมายอื่นที่เกี่ยวข้องฉบับจริง 0 ชุดสำเนา 1 ชุดหมายเหตุ (ผู้ยื่นคำขอต้องรับรองสำเนา โดยการเซ็นชื่อพร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล)) | - |

**ค่าธรรมเนียม**

|  |  |  |
| --- | --- | --- |
| **ลำดับ** | **รายละเอียดค่าธรรมเนียม** | **ค่าธรรมเนียม (บาท)** |
| 1 | ค่าธรรมเนียมใบอนุญาต | 10,000 บาท |
| 2 | ค่าธรรมเนียมรายปี | 300,000 บาท |